钦定古今图书集成/理学汇编/字学典/第114卷 > 巙巙
## 钦定古今图书集成/理学汇编/字学典/第114卷 > 巙巙

按《元史》本传：“巙巙，字子山，康里氏。博通群书，始授集
贤待制。顺帝即位，拜翰林学士承旨。善真行草书，识
者谓得晋人笔意。单牍片纸，人争宝之，不翅金玉。谥
文忠。”

按《辍耕录》：子山尝问客：“一日能写得几字？”客曰：“闻赵
学士言，一日可写万字。”公曰：“余一日写三万字，未尝
以力倦而辍笔。”

按《书史会要》：“巙巙刻意翰墨，正书师虞永兴，行草师
锺太傅、王右军。笔画遒媚，转折圆劲，名重一时。”评者
谓“国朝以书名世者，自赵魏公后便及公也。”

按何良俊《四友斋丛说》：“子山书从大令来，旁及米南
宫，神韵可爱。”